Az Európai Parlament és a Tanács 2004/11/EK irányelve

(2004. február 11.)

az egyes gépjármű-kategóriák sebességkorlátozó készülékeiről vagy az ehhez hasonló sebességkorlátozó fedélzeti rendszereiről szóló 92/24/EGK tanácsi irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 95. cikkére,

tekintettel a Bizottság javaslatára,

tekintettel a Gazdasági és Szociális Bizottság véleményére,

a Szerződés 251. cikkében megállapított eljárásnak megfelelően [1],

mivel:

(1) Intézkedéseket szükséges elfogadni a belső piac jó működésének biztosítása érdekében.

(2) A 92/24/EGK tanácsi irányelv [2] a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvvel [3] létrehozott közösségi jóváhagyási eljárás egyedi irányelveinek egyike. A 70/156/EGK irányelvnek a járművekre, járműrendszerekre, alkatrészekre és önálló műszaki egységekre vonatkozó rendelkezéseit és fogalommeghatározásait kell tehát alkalmazni ezen irányelvre.

(3) A személyszállításra és árufuvarozásra használt, 10 tonnát meghaladó megengedett legnagyobb össztömegű járművekre szerelt sebességkorlátozó készülékek bizonyítottan kedvező hatást gyakorolnak a közutak biztonságára és csökkentik a baleseteknél bekövetkezett sérülések súlyosságát, miközben a légköri szennyezést és a tüzelőolaj-fogyasztást is csökkentik.

(4) A Közösségben egyes gépjármű-kategóriákra sebességkorlátozó készülékek felszereléséről és használatáról szóló, 1992. február 10-i 92/6/EGK tanácsi irányelvet [4] kiterjesztették a könnyebb M2 és N2 kategórájú gépjárművekre is. Ennek megfelelően tehát módosítani kell a 92/24/EGK irányelv alkalmazási körét a sebességkorlátozó készülékek szerkezeti jellemzőire tekintettel úgy, hogy az az azonos kategóriájú gépjárművekre is kiterjedjen.

(5) A 92/24/EGK irányelvet tehát ennek megfelelően módosítani kell,

ELFOGADTA EZT AZ IRÁNYELVET:

1. cikk

A 92/24/EGK irányelv a következőképpen módosul:

(1) Az 1. cikk helyébe a következő szöveg lép:

Ezen irányelv alkalmazásában:

- "jármű": az M2, M3, N2 és N3 kategóriába tartozó minden olyan, a 70/156/EGK irányelv II. mellékletében meghatározott, közúti forgalomban részt vevő gépjármű, amelynek legalább négy kereke van és a tervezett legnagyobb sebessége meghaladja a 25 km/h-t,

- "sebességkorlátozó készülék": olyan, az ezen irányelv hatálya alá tartozó járművön alkalmazandó sebességkorlátozó készülék, amelyre a 70/156/EGK irányelv szerinti önálló műszaki egységként típusjóváhagyás adható. A legnagyobb sebességet gyárilag korlátozó rendszereknek, amelyek a jármű tervezésétől fogva eredetileg részei annak, ugyanazon követelményeknek kell eleget tenniük, mint a sebességkorlátozó készülékeknek."

(2) Az I. melléklet 1.1. pontja harmadik albekezdésének első mondata helyébe a következő szöveg lép:

"Ezen irányelv célja az N2 és N3 kategóriájú tehergépjárművek, valamint az M2 és M3 kategóriájú személyszállító járművek legnagyobb közúti sebességének egy meghatározott értékre történő korlátozása."

2. cikk

(1) 2004. november 17-től kezdődően a tagállamok a sebességkorlátozó készülékekre és az ehhez hasonló rendszerekre vonatkozóan:

- nem tagadhatják meg egy járműre szerelt sebességkorlátozó készülék vagy sebességkorlátozó fedélzeti rendszer EK- vagy nemzeti típusjóváhagyását,

- nem tagadhatják vagy tilthatják meg egy jármű nyilvántartásba vételét, értékesítését vagy üzembe helyezését, illetve egy járműre szerelt sebességkorlátozó készülék vagy sebességkorlátozó fedélzeti rendszer értékesítését vagy üzembe helyezését,

ha a járművek, a sebességkorlátozó készülékek vagy a sebességkorlátozó fedélzeti rendszerek megfelelnek a 92/24/EGK irányelv előírásainak.

(2) 2005. január 1-jétől kezdődően a tagállamok a járműre szerelt sebességkorlátozó készülékeket vagy sebességkorlátozó fedélzeti rendszereket érintő indokokkal megtilthatják azon járművek, sebességkorlátozó készülékek vagy sebességkorlátozó fedélzeti rendszerek értékesítését, nyilvántartásba vételét és üzembe helyezését, amelyek nem felelnek meg a 92/24/EGK irányelv előírásainak.

3. cikk

(1) A tagállamok 2004. november 17. előtt hatályba léptetik és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot. E rendelkezéseket 2004. november 18-tól kezdődően alkalmazzák.

(2) Amikor a tagállamok elfogadják ezeket a rendelkezéseket, azokban hivatkozniuk kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(3) A tagállamok közlik a Bizottsággal belső joguk azon főbb rendelkezéseit, amelyeket az ezen irányelv által szabályozott területen fogadtak el.

4. cikk

Ezen irányelv az Európai Unió Hivatalos Lapjában való kihirdetését követő harmadik napon lép hatályba.

5. cikk

Ezen irányelvnek a tagállamok a címzettjei.

Kelt Strasbourgban, 2004. február 11-én.

az Európai Parlament részéről

az elnök

P. Cox

a Tanács részéről

az elnök

M. McDowell

[1] Az Európai Parlament 2003. október 9-i véleménye (a Hivatalos Lapban még nem tették közzé) és a Tanács 2004. január 20-i határozata.

[2] HL L 129., 1992.5.14., 154. o.

[3] HL L 42., 1970.2.23., 1. o. A legutóbb a 807/2003/EK rendelettel (HL L 112., 2003.5.16., 36. o.) módosított irányelv.

[4] HL L 57., 1992.3.2., 27. o. A 2002/85/EK európai parlamenti és tanácsi irányelvvel (HL L 327., 2002.12.4., 8. o.) módosított irányelv.

--------------------------------------------------